Микеланджело Буонароти
Затуй, че с твойта милост аз живея…

Превод от италиански: Драгомир Петров, 1970

chitanka.info

Затуй, че с твойта милост аз живея…[0]

Затуй, че с твойта милост аз живея,

сега не се глумя със греховете

на ближните; духа ми паднал в гнет е,

а без водач, сам в себе си аз тлея.

Кой воин, с герб какъв, сред апогея

на битка, сред рева на враговете

от страх не би оставил редовете,

ако не бе за теб навлязъл в нея?

О, плът, дърво и кръв, и ти, страдание —

по вас греха рожден да се измери —

и мой, и бащин — наша участ строга.

Добър си само ти; и състрадание

във нищетата нека ме намери —

до гибел близо, тъй далеч от Бога.

[0] Сонетът е запазен на гърба на едно писмо от Фиджовани до Микеланджело, с дата 23 ноември 1532 г. Дълбокото религиозно вълнение, което той изразява, рязко го разграничава от стихотворенията, които хронологически го предхождат или следват с тяхното любовно или философско съдържание. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.